
‘‘నోమోర్ నిర్భయ’’ అంటూ గత ఐదేళ్ళుగా దేశమంతా ఆక్రోశిస్తున్నప్పటికీ మహిళలపై అమానూష నేరాలు ఆగడం లేదు. కాలం గడిచేకొద్దీ ఇలాంటి నేరాల సంఖ్య పెరగడమేకాక, నేరాల తీరుతెన్నులలో వికృతత్వం భయంగొల్పుతోంది. ఈ మధ్యనే విడుదలైన నేషనల్ బ్యూరో ఆఫ్ క్రైమ్ రికార్డ్స్ ప్రకారం మహిళలపై, ప్రత్యేకించి పసి ప్రాయంలోని బాలికలపై జరుగుతున్న వివిధ రకాల నేరాలు 80 శాతం పెరిగాయి. అంతేకాదు, మహిళలపై నేరాలకు పాల్పడుతున్న వారిలో చాలామంది బాధితులకు బంధువులు లేదా పరిచయస్తులు కావడం దిగ్భ్రాంతికి గురిచేసే విషయం. మద్యం, మాదక ద్రవ్యాల విచ్చలవిడి వినియోగం మహిళలపై అమానుష నేరాలకు, అంతులేని హింసకు కారణమవుతోంది. ఆదాయ ఆర్జన పేరుతో ప్రభుత్వాలు అడుగడుక్కు మద్యం షాపులకు పర్మిట్లు ఇస్తూ, మద్యం సేవనాన్ని యువతలో స్టేటస్ సింబల్గా మార్చాయి. ఇక మీడియా స్త్రీని ఒక అంగడి బొమ్మగా మార్చి బిలియన్ డాలర్ల వ్యాపారాన్ని సాగిస్తోంది. ఒకప్పుడు కొంత పరిధిలో పరిమితంగా సాగిన బ్లూఫిలిమ్స్ వ్యాపారం నేడు ఇంటర్నెట్ పొర్నోగ్రఫీ రూపంలో అరచేతిలోకి వచ్చి చేరింది. సమాజంలో పరిస్థితులు ఇంత దారుణంగా దిగజారినప్పటికీ ప్రభుత్వాల నుండి ప్రతి స్పందన మాత్రం మొసలి కన్నీరును పోలివుంది. పోర్న్ సైట్స్ నిషేధించాలని సుప్రీంకోర్టులో పిటిషన్ వేసిన విజయ్ పంజ్వాని ఒక దశలో ‘‘కేంద్ర ప్రభుత్వం వీటిని సులభంగా బ్లాక్ చేయవచ్చు.... అయితే ప్రభుత్వాలు ఇంటర్నెట్ సేవలు, ఉత్పత్తులు అందించే కంపెనీలతో కుమ్మక్కై వీటిని నిషేధించడానికి ఏ విధమైన చర్యలు తీసుకోలేదు’’ అంటూ ఆక్రోశం వెలుబుచ్చాడు. సమాజం మరీ ముఖ్యంగా యువత మద్యం,- మాదక ద్రవ్యాలు, సెక్స్- మత్తులో మునిగి వుంటే తమ అధికారానికి, తాము పరిరక్షిస్తున్న వ్యవస్థకు ముప్పు ఉండదని పాలకులు భావిస్తున్నట్టుంది. ఒకవైపు ‘‘బేటీ బచావో, బేటీ పడావో’’ అంటూ ఆర్భాటపు ప్రచారం చేస్తున్న కేంద్ర ప్రభుత్వం మరోవైపు మహిళలపై నేరాలను అరికట్టడానికి గట్టి చర్యలు చేపట్టకుండా మీనమేషాలు లెక్కిస్తోంది.సమాజంలో సగభాగమైన మహిళలు నిర్భయంగా జీవించగలిగే పరిస్థితులు నేడు కరువయ్యాయనేది నిస్సదేహం. మనకు చుట్టూ ఉండే కుటుంబాలలోని పిల్లలు రేపు రేపిస్టుగానో, హంతకునిగానో తయారైనా ఆశ్చర్యం లేదు. ఎందుకంటే, విద్యా వ్యవస్థ కూడా విద్యార్థులలో ఉత్తమ సంస్కారాన్ని, ఉన్నత ఆదర్శాన్ని పెంపొందించడంలో విఫలమైంది. ఈ విపత్కర పరిస్థితులలో సమాజ శ్రేయస్సును, భావితరాల భవిష్యత్తును కాంక్షించే పౌరులందరూ ఈ తీవ్ర సమస్యపై ప్రతిస్పందించాల్సి వుంది. మా ఇల్లు తగలబడి పోవడం లేదు కదా! అనుకుంటే, ఆ సాంఘిక బాధ్యతా రాహిత్యానికి ముందు ముందు మరింత మూల్యం చెల్లించవలసి ఉంటుంది. నిర్భయ ఉద్యమ స్ఫూర్తితో వెల్లువెత్తే సంఘటిత, సామాజిక ఉద్యమమే విలువల పతనాన్ని, కలుషితమైన సామాజిక వాతావరణాన్ని ప్రక్షాళనం చేయగలుగుతుంది.ఎస్. గోవింద రాజులు(నేటికి నిర్భయ ఘటనకు ఐదేళ్ళు)

‘‘nomor nirbhaya’’ antuu gatha aidellugaa deshamanta aakrosistunnappati mahilalapai amanusha neraalu aagadam ledu. kaalam gadichekoddii ilanti neraala sankhya peragadamekaka, neraala teerutennulalo vikrutatvam bhayangolputondi. ee madhyane vidudalaina neshanal beuro af crime records prakaaram mahilalapai, pratyekinchi pasi praayamlooni balikalapai jarugutunna vividha rakala neraalu 80 saatam perigaayi. antekaadu, mahilalapai neraalaku paalpadutunna vaarilo chaalaamandi baadhitulaku bandhuvulu leda parichayastulu kaavadam digbhraantiki gurichese vishayam. madyam, maadaka dravyaala vichalavidi viniyogam mahilalapai amanusha neraalaku, antuleni himsaku kaaranamavutondi. aadaaya aarjana paerutho prabhutvaalu adugadukku madyam shapulaku parmitlu istuu, madyam sevanaanni yuvatalo states simbalga marchayi. ika media streeni oka angadi bommagaa marchi billian dalarla vyaapaaraanni saagistondi. okappudu kontha paridhilo parimitamgaa saagina bluefilims vyaparam nedu internet pornography roopamlo arachetiloki vachi cherindi. samaajamlo paristhitulu inta daarunamgaa digajaarinappatikii prabhutvaala nundi prati spandana maatram mosali kanneerunu polivundi. porn saits nishedhinchaalani supreenkortulo pitition vesina vijay panjwani oka dasalo ‘‘kendra prabhutvam veetini sulabhamgaa black cheyavachu.... ayithe prabhutvaalu internet sevalu, utpattulu andinche companylatho kummakkai veetini nishedhinchadaaniki e vidhamaina charyalu teesukoledu’’ antuu aakrosam velubuchhaadu. samajam mari mukhyamgaa yuvata madyam,- maadaka dravyaalu, secks- mattulo munigi vunte tama adhikaaraaniki, taamu parirakshistunna vyavasthaku muppu undadani paalakulu bhaavistunnattundi. okavaipu ‘‘baty bachavo, baty padavo’’ antuu aarbhaatapu prachaaram chestunna kendra prabhutvam marovaipu mahilalapai neraalanu arikattadaaniki gatti charyalu chepattakunda meenameshaalu lekkistondi.samaajamlo sagabhaagamaina mahilalu nirbhayamgaa jeevinchagalige paristhitulu nedu karuvayyaayanedi nissadeham. manaku chuttu unde kutumbaalaloni pillalu repu repistugaano, hantakunigaano tayaarainaa aascharyam ledu. endukante, vidya vyavastha kuudaa vidyaarthulalo uttama samskaaraanni, unnata aadarsaanni pempondinchadamlo viphalamaindi. ee vipatkara paristhitulalo samaja shreyassunu, bhaavitaraala bhavishyattunu kankshinche pourulandaruu ee teevra samasyapai pratispandinchaalsi vundi. maa illu tagalabadi povadam ledu kada! anukunte, aa saanghika baadhyataa raahityaaniki mundu mundu marinta moolyam chellinchavalasi untundi. nirbhaya udyama sphuurtithoo velluvette sanghatita, saamaajika udyamame viluvala patanaanni, kalushitamaina saamaajika vaataavaranaanni prakshaalanam cheyagalugutundi.es. govinda rajulu(netiki nirbhaya ghatanaku aidellu)